渔家傲·五月榴花妖艳烘 - 宋代·欧阳修 五月榴花妖艳烘。 绿杨带雨垂垂重。 五色新丝缠角粽。 金盘送。 生绡画扇盘双凤。 正是浴兰时节动。 菖蒲酒美清尊共。 叶里黄鹂时一弄。 犹瞢忪。 等闲惊破纱窗梦。 浣溪沙·端午 - 宋代·苏轼 轻汗微微透碧纨, 明朝端午浴芳兰。 流香涨腻满晴川。 彩线轻缠红玉臂, 小符斜挂绿云鬟。 佳人相见一千年。 小重山·端午 - 元代·舒頔 碧艾香蒲处处忙。 谁家儿共女, 庆端阳。 细缠五色臂丝长。 空惆怅, 谁复吊沅湘。 往事莫论量。 千年忠义气, 日星光。 离骚读罢总堪伤。 无人解, 树转午阴凉。 摸鱼儿·午日雨眺 - 清代·纳兰性德 涨痕添、半篙柔绿, 蒲梢荇叶无数。 台榭空蒙烟柳暗, 白鸟衔鱼欲舞。 红桥路, 正一派、画船萧鼓中流住。 呕哑柔橹, 又早拂新荷, 沿堤忽转, 冲破翠钱雨。 蒹葭渚, 不减潇湘深处。 霏霏漠漠如雾, 滴成一片鲛人泪, 也似汨罗投赋。 愁难谱, 只彩线、香菰脉脉成千古。 伤心莫语, 记那日旗亭, 水嬉散尽, 中酒阻风去。 减字木兰花·竞渡 - 宋代·黄裳 红旗高举, 飞出深深杨柳渚。 鼓击春雷, 直破烟波远远回。 欢声震地, 惊退万人争战气。 金碧楼西, 衔得锦标第一归。 端午三首 - 宋代·赵蕃 谩说投诗赠汨罗, 身今且乐奈渠何。 尝闻求福木居士, 试向艾人成祝呵。 忠言不用竟沉死, 留得文章星斗罗。 何意更觞昌歜酒, 为君击节一长歌。 年年端午风兼雨, 似为屈原陈昔冤。 我欲于谁论许事, 舍南舍北鹁鸠喧。 端午 - 唐代·文秀 节分端午自谁言, 万古传闻为屈原。 堪笑楚江空渺渺, 不能洗得直臣冤。 端午日赐衣 - 唐代·杜甫 宫衣亦有名, 端午被恩荣。 细葛含风软, 香罗叠雪轻。 自天题处湿, 当暑著来清。 意内称长短, 终身荷圣情。 端午日 - 唐代·殷尧藩 少年佳节倍多情, 老去谁知感慨生; 不效艾符趋习俗, 但祈蒲酒话升平。 鬓丝日日添白头, 榴锦年年照眼明; 千载贤愚同瞬息, 几人湮没几垂名。 已酉端午 - 元代·贝琼 风雨端阳生晦冥, 汨罗无处吊英灵。 海榴花发应相笑, 无酒渊明亦独醒。 端午 - 唐代·李隆基 端午临中夏,时清日复长。 盐梅已佐鼎,曲糵且传觞。 事古人留迹,年深缕积长。 当轩知槿茂,向水觉芦香。 亿兆同归寿,群公共保昌。 忠贞如不替,贻厥后昆芳。 端午即事 - 宋代·文天祥 五月五日午, 赠我一枝艾。 故人不可见, 新知万里外。 丹心照夙昔, 鬓发日已改。 我欲从灵均, 三湘隔辽海。 和端午 - 宋代·张耒 竞渡深悲千载冤, 忠魂一去讵能还。 国亡身殒今何有, 只留离骚在世间。 屈原塔 - 宋代·苏轼 楚人悲屈原,千载意未歇。 精魂飘何处,父老空哽咽。 至今沧江上,投饭救饥渴。 遗风成竞渡,哀叫楚山裂。 屈原古壮士,就死意甚烈。 世俗安得知,眷眷不忍决。 南宾旧属楚,山上有遗塔。 应是奉佛人,恐子就沦灭。 此事虽无凭,此意固已切。 古人谁不死,何必较考折。 名声实无穷,富贵亦暂热。 大夫知此理,所以持死节。 南歌子·游赏 - 宋代·苏轼 山与歌眉敛,波同醉眼流。游人都上十三楼。不羡竹西歌吹、古扬州。菰黍连昌歜,琼彝倒玉舟。谁家水调唱歌头。声绕碧山飞去、晚云留。 同州端午 - 唐代·殷尧藩 鹤发垂肩尺许长, 离家三十五端阳。 儿童见说深惊讶, 却问何方是故乡。 登北邙山二首 其一 - 元代·杨果 干戈丛里过壬辰,原上累累冢墓新。寒食清明几家哭,问来都是陈亡人。 古采莲曲 - 元代·刘致 长安女儿淑且浓,日日采莲溪水中。笑插荷花照溪水,韶容欲与花争红。溪中荷花深几许,溪上时时闻笑语。红酣绿缛不见人,应在荷花更深处。归时夜凉溪水清,扣舷踏歌荡桨行。荷叶盖头花?鬓,溪上月明潮已平。 乙卯重五诗 - 宋代·陆游 重五山村好,榴花忽已繁。 粽包分两髻,艾束著危冠。 旧俗方储药,羸躯亦点丹。 日斜吾事毕,一笑向杯盘。 临江仙·高咏楚词酬午日 - 宋代·陈与义 高咏楚词酬午日,天涯节序匆匆。榴花不似舞裙红。无人知此意,歌罢满帘风。万事一身伤老矣,戎葵凝笑墙东。酒杯深浅去年同。试浇桥下水,今夕到湘中。 南乡子·端午 - 宋代·李之仪 小雨湿黄昏。重午佳辰独掩门。巢燕引雏浑去尽,销魂。空向梁间觅宿痕。客舍宛如村。好事无人载一樽。唯有莺声知此恨,殷勤。恰似当时枕上闻。 午日处州禁竞渡 - 明代·汤显祖 独写菖蒲竹叶杯, 蓬城芳草踏初回。 情知不向瓯江死, 舟楫何劳吊屈来。 午日观竞渡 - 明代·边贡 共骇群龙水上游, 不知原是木兰舟。 云旗猎猎翻青汉, 雷鼓嘈嘈殷碧流。 屈子冤魂终古在, 楚乡遗俗至今留。 江亭暇日堪高会, 醉讽离骚不解愁。 老牛叹 - 元代·杨果 老牛带月原上耕,耕儿怒呼嗔不行。瘢疮满背股流血,力乏不胜空哀鸣。日暮归家羸欲倒,水冷萁枯豆颗少。半夜风霜彻骨寒,梦魂犹绕桃林道。服箱曾作千金犍,负重致远人所怜。而今弃掷非故主,饱食不如盗仓鼠。 贺新郎·端午 - 宋代·刘克庄 深院榴花吐。画帘开、束衣纨扇,午风清暑。儿女纷纷夸结束,新样钗符艾虎。早已有、游人观渡。老大逢场慵作戏,任陌头、年少争旗鼓。溪雨急,浪花舞。 灵均标致高如许。忆生平、既纫兰佩,更怀椒醑。谁信骚魂千载后,波底垂涎角黍。又说是、蛟馋龙怒。把似而今醒到了,料当年、醉死差无苦。聊一笑,吊千古。 潭州 - 元代·陈孚 百万人家簇绮罗,丛祠无数舞婆娑。山盘衡岳树林密,水落洞庭凫雁多。染竹痕深湘女泪,佩兰声断楚囚歌。洛阳年少胡为者,不奈承尘鵩鸟何。 端午日礼部宿斋有衣服彩结之贶以诗还答 - 唐代·权德舆 良辰当五日, 偕老祝千年。 彩缕同心丽, 轻裾映体鲜。 寂寥斋画省, 款曲擘香笺。 更想传觞处, 孙孩遍目前。 六幺令·天中节 - 宋代·苏轼 虎符缠臂,佳节又端午。 门前艾蒲青翠,天淡纸鸢舞。 粽叶香飘十里,对酒携樽俎。 龙舟争渡,助威呐喊,凭吊祭江诵君赋。 感叹怀王昏聩,悲戚秦吞楚。 异客垂涕淫淫,鬓白知几许? 朝夕新亭对泣,泪竭陵阳处。 汨罗江渚,湘累已逝,惟有万千断肠句。 菩萨蛮·端午日咏盆中菊 - 清代·顾太清 薰风殿阁樱桃节, 碧纱窗下沈檀爇。 小扇引微凉, 悠悠夏日长。 野人知趣甚, 不向炎凉问。 老圃好栽培, 菊花五月开。 端午遍游诸寺得禅字 - 宋代·苏轼 肩舆任所适,遇胜辄留连。 焚香引幽步,酌茗开静筵。 微雨止还作,小窗幽更妍。 盆山不见日,草木自苍然。 忽登最高塔,眼界穷大千。 卞峰照城郭,震泽浮云天。 深沉既可喜,旷荡亦所便。 幽寻未云毕,墟落生晚烟。 归来记所历,耿耿清不眠。 道人亦未寝,孤灯同夜禅。 摸鱼儿·午日雨眺 - 清代·纳兰性德 涨痕添、半篙柔绿,蒲梢荇叶无数。台榭空蒙烟柳暗,白鸟衔鱼欲舞。红桥路,正一派、画船萧鼓中流住。呕哑柔橹,又早拂新荷,沿堤忽转,冲破翠钱雨。蒹葭渚,不减潇湘深处。霏霏漠漠如雾,滴成一片鲛人泪,也似汨罗投赋。愁难谱,只彩线、香菰脉脉成千古。伤心莫语,记那日旗亭,水嬉散尽,中酒阻风去。 竞渡歌 - 唐代·张建封 五月五日天晴明, 杨花绕江啼晓莺。 使君未出郡斋外, 江上早闻齐和声。 使君出时皆有准, 马前已被红旗引。 两岸罗衣破晕香, 银钗照日如霜刃。 鼓声三下红旗开, 两龙跃出浮水来。 棹影斡波飞万剑, 鼓声劈浪鸣千雷。 鼓声渐急标将近, 两龙望标目如瞬。 坡上人呼霹雳惊, 竿头彩挂虹蜺晕。 前船抢水已得标, 后船失势空挥桡。 疮眉血首争不定, 输岸一朋心似烧。 只将输赢分罚赏, 两岸十舟五来往。 须臾戏罢各东西, 竞脱文身请书上。 吾今细观竞渡儿, 何殊当路权相持。 不思得岸各休去, 会到摧车折楫时。 澡兰香·淮安重午 - 宋代·吴文英 盘丝系腕,巧篆垂簪,玉隐绀纱睡觉。银瓶露井,彩箑云窗,往事少年依约。为当时曾写榴裙,伤心红绡褪萼。黍梦光阴,渐老汀洲烟蒻。莫唱江南古调,怨抑难招,楚江沉魄。薰风燕乳,暗雨梅黄,午镜澡兰帘幕。念秦楼也拟人归,应剪菖蒲自酌。但怅望、一缕新蟾,随人天角。 谢张仲谋端午送巧作 - 宋代·黄庭坚 君家玉女从小见, 闻道如今画不成。 翦裁似借天女手, 萱草石榴偏眼明。 交州使还感事二首 其一 - 元代·陈孚 少年偶此请长缨,命落南州一羽轻。万里上林无雁到,三更函谷有鸡鸣。金戈影里丹心苦,铜鼓声中白发生。已幸归来身复在,梦回犹觉瘴魂惊。 【双调】沉醉东风_倩人扶观璚 - 元代·乔吉 倩人扶观璚华 珠滴沥寒凝碧粉,玉珑璁暖簇香云。仙裙翡翠薄,宫额鹅黄嫩,牡丹也不敢称尊。倚杖来观海上春。比锦缆龙舟较稳。 泛湖写景 干办出苍松翠竹,界画成宝殿珠楼。明玉船,描金柳,碧玲珑凤凰山后。一片晴云雪色秋,白罗衬丹青扇头。 题扇头隐括古诗 万树枯林冻折,千山高鸟飞绝。兔径迷,人踪灭,载梨云小舟一叶。蓑笠渔翁耐冷的别,独钓寒江暮雪。 晋彦博士以诗索和甚愧率然观者勿笑其窘步 - 元代·张雨 凿涧盛春雨, 新流绕舍前。 何当留太白, 相与学思玄。 碧洞无人扫, 丹梯有路缘。 催诗苦云迫, 莫笑竦鸢肩。 秋泾雨后二首 其一 - 元代·贝琼 地蟠吴会尽, 天与海门通。 雨洗秦山碧, 霜侵越树红。 居人分绝岛, 飞鸟度寒空。 极目情何限, 翻如入剡中。 解佩令 - 元代·佚名 一生蒙懂,世事不晓。吃茶饭、不知饥饱。坐处生根,立一似、顽石当道。任傍人、笑我虚矫。文艺不解,岂知典教。说修行、无分剖。面上尘埃,发髼松、身披衲袄。永长生、浩劫不老。 新昌大石佛 - 元代·黄庚 倚天岩石费雕镌, 佛相分明在眼前。 莫与嘉州争大小, 法身充满本无边。 水龙吟 次韵答马观复左司九日 - 元代·刘敏中 二毫侍侧何知,举头一幕青天大。归盘乐矣,丁宁更说,闲居粉黛。我见沙鸥,盖尝有问,无言意对。道试看自古,忘机未了,空无益、又遗害。万事宜须自得,笑衰翁、几时方会。今朝重九,西风杖屦,一番轻快。满地黄花,清泉酌醴,新诗嚼脍。若东篱老子,能来共此乐,吾当拜。 【双调】折桂今 - 元代·张可久 小金山 拂阑干仙袂飘飘,堂占波心,缆解松腰。露满螺杯,风香翠袖,月冷鸾箫。比江上金山小小,望天边银海迢迢。醉倚红桥,休说江南,西子妖饶。 小崆峒燕集 小崆峒庭院深深,老鹤长鸣,鹦鹉能吟。帘外荷香,楼前柳影,井上桐阴。七宝树天风古林,六铢衣水月观音。座列琼簪,酒进金波,曲奏瑶琴。 秋思 写新诗红叶胭脂,数字归鸿,一扇凉飔。远水空奁,残荷老翠,倦柳荒丝。瘦嘴鼻羞看镜子,病腰肢宽褪裙儿。间别多时,不似今年,又害相思。 兴程县尹 - 元代·熊禾 我思程伯子,试令晋城邑。 岂第父母人,一念诚恳恻。 存心民必济,正己吏自格。 虽然一邑小,允矣天下式。 槃槃古东阳,亶为礼义国。 弦歌视曲阜,岂惟文公泽。 尚想兴学功,百年未陈迹。 古来号难治,此语谅非必。 人怀学道心,功化亦俄刻。 重惟伊洛传,道南此其脉。 家传余政谱,师授存学则。 此邦有美俗,文献犹可及。 接畛皆儒黉,兴起易为力。 当今尚文化,乡校首扶植。 非无善政人,教化岂遑急。 明公下车来,声誉已洋溢。 三年田里间,公来始休息。 简静公优为,不扰知政绩。 山人重期望,亹亹慎无斁。 四海文公邦,正学自兹出。 政教岂殊途,饰吏贵儒术。 善化必因俗,吾世俱有责。 到手事必为,莫让功第一。 布履篇答舍弟 - 元代·刘崧 季有双布履, 携来自家乡。 见兄赤两足, 奉以慰踉跄。 此履岂有华, 素质而白章。 缝纫出新制, 絇綦已莫详。 念兹苦寒地, 九月露成霜。 上马揽敝裘, 入室坐匡床。 谁为手足念, 寒瘃惊劻勷。 一朝被温柔, 步履便且康。 足受惭黄石, 踵决谢卜商。 不忍践荒秽, 恐为明洁伤。 俯视物有类, 怆然感中肠。 冠緌既成两, 凫雁亦双翔。 如何弟与兄, 阔别遥相望。 【中吕】阳春曲_知几知荣知 - 元代·白朴 知几 知荣知辱牢缄口,谁是谁非暗点头。诗书丛里且淹留。闲袖手,贫煞也风流。 今朝有酒今朝醉,且尽樽前有限杯。回头沧海又尘飞。日月疾,白发故人稀。 不因酒困因诗困,常被吟魂恼醉魂。四时风月一闲身。无用人,诗酒乐天真。 张良辞汉全身计,范蠡归湖远害机。乐山乐水总相宜。君细推,今古几人知。 题情 轻拈斑管书心中,细折银笺写恨词。可怜不惯害相思,则被你个肯字儿,迄逗我许多时。鬓云懒理松金凤,胭粉慷施减玉容。伤情经岁绣帏空,心绪冗,闷倚翠屏风。 慷拈粉线闲金缕,懒酌琼浆冷玉壶。才郎一去信音疏,长叹吁,香脸泪如珠。 从来好事天生俭,自古瓜儿苦后甜。奶娘催逼紧拘钳,甚是严,越间阻越情忺。 笑将红袖遮银烛,不放才郎夜看书。相偎相抱取欢娱,止不过迭应举,及第待何如。 百忙里铰甚鞋儿样,寂寞帏冷篆香。向前搂定可赠娘,止不过赶嫁妆,误了又何妨。 和元遗山四首 - 元代·王奕 西偏颜乐园,屋角接圣境。 想当坐忘时,聪明尽黜屏。 上植松数株,下种麻千顷。 蛛网结秋丝,绵密藏废井。 东连胜果寺,元此诞庄颍。 象教剥床肤,所事终不永。 兴亡有定在,虽帝不可请。 缅想书云时,五色垂灿炳。 三家浚深井,录讫水亦冷。 卓卓正宪祠,蒸尝犹定省。 金縢宗老心,复辟直要领。 照影吊伯禽,抱渴空望绠。 汉会稽铜虎符 - 元代·吾丘衍 牙璋旧制此能存,铭刻昭昭汉后元。太守未惭司马徇,未信左契不虚言。 美梁太守总兵大洲 - 元代·刘崧 太守威名重, 中军节制专。 城池百战里, 藩屏数州先。 兵帐江云动, 戈船野雾连。 时危仗经济, 感激万人传。 水墨达摩像班惟志笔 - 元代·张翥 佛法无多子, 西山雪柱天。 应寻葱岭去, 方解少林禅。 鞮屦露双脚, 罽衣披半肩。 虚空本无住, 须借影中传。 饥相食 - 元代·周霆震 转输饷官倾富室,米石万钱无处籴。连村鬼哭灶沉烟,野攫生人腥血赤。九疑对面森可畏,弱肉半为强者食。旋风吹棘昼枭鸣,缺月衔山虎留迹。提携匕首析扊扅,狼藉剔剜碎燔炙。恍疑逆祀祷恣睢,复恐老饕侪盗跖。幽幽怨魂忍葬心,腐胁穿肠愤无术。髑髅抱痛宜有知,上诉帝阍吐冤抑。我生白头骇见此,矫首苍穹泪沾臆。